LT Europos Sąjungos oficialusis leidinys C 18/25

Pranešta dokumentu Nr. 37 pagal 2006 m. kovo 15 d. Europos Parlamento ir Tarybos reglamento (EB) Nr. 562/2006, nustatančio taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas), 21 straipsnio d punktą

Trečiosios šalies piliečių prievolė pranešti apie savo buvimą valstybės narės teritorijoje

(2008/C 18/04)

BELGIJA

Šis įpareigojimas yra išsamiai nustatytas šiuos teisės aktuose:

— 1980 m. gruodžio 15 d. Įstatymo dėl asmenų, kurie nėra piliečiai, patekimo į teritoriją, gyvenimo, įsisteigimo joje ir deportavimo 5 straipsnyje: „Asmenys, kurie nėra piliečiai, nesantys įstaigoje, kurioje jie pagal įstatymą turi būti įregistruoti kaip keliautojai, privalo registruotis savivaldybės, kurioje yra apsistoję, administracijoje per tris darbo dienas nuo jų atvykimo į Karalystę, nebent jie priskiriami vienai iš asmenų, kurie nėra piliečiai, kategorijų, kurios karaliaus yra atleistos nuo šio įpareigojimo. Karalius nustato registracijos būdą ir registruojant išduodamo dokumento, įrodančio, kad registracija yra atlikta, formą.“

— 1981 m. spalio 8 d. Karališkojo dekreto dėl asmenų, kurie nėra piliečiai, patekimo į teritoriją, gyvenimo, įsisteigimo joje ir deportavimo 18 straipsnyje: „Pareiga registruotis vietos valdžios institucijose netaikoma: 1. Asmenims, kurie nėra piliečiai ir kurie gydomi ligoninėje ar panašioje įstaigoje jų apsilankymo Belgijoje metu. 2. Asmenims, kurie nėra piliečiai ir kurie yra suimti ir laikomi įkalinimo ar socialinės rūpybos įstaigoje.“

— 1981 m. spalio 8 d. Karališkojo dekreto dėl asmenų, kurie nėra piliečiai, patekimo į teritoriją, gyvenimo, įsisteigimo joje ir deportavimo, 27 straipsnyje: „Vaikai iki 15 metų, kurie nėra piliečiai, privalo būti registruojami vietos valdžios institucijose savo tėvo ar motinos ar už juos atsakingo asmens ar institucijos.“

— 1981 m. spalio 8 d. Karališkojo dekreto dėl asmenų, kurie nėra piliečiai, patekimo į teritoriją, gyvenimo, įsisteigimo joje ir deportavimo, 28 straipsnyje: „Asmenys, kurie nėra piliečiai, gyvenantys gyvenamosiose priekabose, automobiliuose ar laivuose, privalo per nustatytą terminą registruotis savivaldybėje, kurioje jie pageidauja gauti oficialius pranešimus, ir yra įtraukiami į asmenų, kurie nėra piliečiai, sąrašą. Vietos savivaldybės institucijos atsako už pažymos, kuria pripažįstama, kad šie asmenys yra įtraukti į šios savivaldybės sudaromą asmenų, kurie nėra piliečiai, sąrašą, išdavimą.“

BULGARIJA

Trečiųjų šalių piliečių pareigą pranešti apie savo buvimą valstybės narės teritorijoje pagal Šengeno konvencijos 22 straipsnį reglamentuoja Įstatymas dėl užsienio valstybių piliečių Bulgarijos Respublikoje:

18 straipsnio 1 dalis: „Atvykdami į Bulgarijos Respubliką, užsienio valstybių piliečiai užpildo pagal vidaus reikalų ministro patvirtintą modelį adreso kortelę, kurioje jie nurodo savo apsilankymo tikslą ir raštu nurodo adresą, kuriuo jie apsistos.“

ČEKIJOS RESPUBLIKA

Trečiųjų šalių piliečių pareigą pranešti apie savo buvimą Čekijos Respublikos teritorijoje pagal Šengeno konvencijos 22 straipsnio nuostatas nustato Įstatymas Nr. 326/1999 Coll. dėl užsieniečių buvimo Čekijos Respublikos teritorijoje (VII skyrius, 93–102 paragrafai dėl pranešimo apie buvimą teritorijoje).

Pagal šį įstatymą užsienietis privalo pranešti policijai apie savo buvimą Čekijos Respublikos teritorijoje per tris dienas nuo atvykimo.

DANIJA

Danija pasirinko neįgyvendinti Šengeno konvencijos 22 straipsnio.

Užsieniečių įstatyme ir Užsieniečių potvarkyje nėra jokios nuostatos, kuri įpareigotų trečiųjų šalių piliečius pranešti apie savo buvimą šalyje, jiems atvykus iš kitos Šengeno valstybės.

VOKIETIJA

Pagal Šengeno konvencijos 22 straipsnį trečiųjų šalių piliečiai privalo pranešti apie savo buvimą valstybės narės teritorijoje. Vokietijoje atitinkamas reikalavimas pranešti apie buvimą yra reglamentuotas Registracijos pamatinio įstatymo 11, 14 ir 16 straipsniuose nustatytų taisyklių bei atitinkamų federacinių žemių įstatymų dėl registracijos taisyklių.

Pagal Registracijos pamatinį įstatymą arba sutampančias federacinių žemių įstatymų dėl registracijos taisykles visuotinai privaloma registruotis įsigyjant butą šalyje (privaloma registracija) ir privaloma registruotis išvykstant į užsienį (privalomas išsiregistravimas). Privaloma registracija arba išregistravimas turi būti atlikti per vieną ar dvi savaites po įsikraustymo į butą arba išsikrausčius ir atsisakant buto. Už registraciją atsakingos savivaldybės registro institucijos.

Visuotinė privaloma registracija taikoma ir Vokietijos piliečiams, ir užsieniečiams. Kitų ES valstybių narių piliečiai ir trečiųjų šalių piliečiai neišskiriami.

Specialiai privalomai registracijai apgyvendinimo įstaigose ir ligoninėse arba kitose globos įstaigose visuotinės privalomos registracijos nuostatos netaikomos.

ESTIJA

Pagal Valstybės sienų įstatymo (paskelbto Riigi Teataja (Valstybės žinios) I 1994, 54, 902; 2006, 26, 191) 9 straipsnį, valstybės sieną galima kirsti sienos perėjimo punktuose. Dėl šios priežasties apie buvimą pranešti nebūtina.

GRAIKIJA

Įstatymo Nr. 3386/2005 87 straipsnio 1 ir 2 dalyse nustatyta, kad trečiųjų šalių piliečiai privalo tik atvykę į Graikiją apie tai pranešti juos apgyvendinantiems asmenims ir pateikti savo pasą ar kitą tarptautinių konvencijų pripažįstamą kelionės dokumentą, įvažiavimo vizą ar leidimą gyventi šalyje. Apgyvendinantys ar laikiną gyvenimo vietą suteikiantys asmenys privalo nedelsdami pranešti Policijos departamentui ir kompetentingai Užsieniečių ir imigracijos tarnybai apie jų apgyvendinamų užsieniečių atvykimą ir išvykimą. Užsieniečiams ir kitiems asmenims, pažeidusiems atitinkamas nuostatas, skiriama bauda nuo 1 500 iki 3 000 EUR.

ISPANIJA

Pagal Ispanijos teisę trečiųjų šalių piliečiai tam tikrais atvejais privalo pranešti apie tai, kad jie atvyko į šalį.

2004 m. gruodžio 30 d. Karališkojo dekreto Nr. 2393/2004, kuriuo priimamos 2000 m. sausio 11 d. Konstitucinio įstatymo Nr. 4/2000 dėl užsienio šalių piliečių teisių ir laisvių Ispanijoje ir jų socialinės integracijos įgyvendinimo nuostatos, 12 straipsnyje nustatyta:

1. „Užsienio šalių piliečiai, atvykstantys į Ispanijos teritoriją iš šalies, su kuria Ispanija yra pasirašiusi susitarimą dėl sienų kontrolės panaikinimo, privalo pranešti apie savo atvykimą asmeniškai Ispanijos policijos įstaigoms.“

2. „Jeigu atvykimo metu asmuo apie tai nepraneša, jis privalo apie tai pranešti Nacionaliniam policijos komisariatui ar Užsieniečių tarnybai per tris darbo dienas nuo atvykimo.“

PRANCŪZIJA

Prancūzijos teisės aktuose šis įpareigojimas nustatytas CESEDA (Code de l'entrée et du séjour des étrangers et du droit d'asile) L. 531-2, R. 211-32, R.211-33, R.212-5 ir R.212-6 straipsniuose, kuriuose teigiama, kad trečiųjų šalių piliečiai, atvykdami į metropolijos teritoriją, privalo apie tai pranešti.

ITALIJA

Informacija bus paskelbta vėliau.

KIPRAS

Nuostatuose Nr. 242/72 su pakeitimais, priimtuose pagal Užsieniečių ir imigracijos įstatymo su pakeitimais 105 skyriaus 35 ir 36 dalis, nustatyta, kad bet kuris į Kipro Respubliką atvykęs užsienietis per septynias dienas nuo atvykimo privalo atvykti į registracijos pareigūno biurą tame registracijos rajone, kuriame asmuo ketina turėti gyvenamąją vietą ar numatytą gyvenamąją vietą ir pagal šią nuostatą jam yra išduodamas registracijos pažymėjimas.

LATVIJA

Trečiųjų šalių piliečiai, kreipdamiesi dėl nuolatinio ar laikino leidimo gyventi Latvijos Respublikoje, privalo deklaruoti savo gyvenamąją vietą.

LIETUVA

Trečiųjų šalių piliečiams nenustatyta pareiga pranešti apie savo buvimą Lietuvos teritorijoje pagal Šengeno konvencijos 22 straipsnio nuostatas.

LIUKSEMBURGAS

Trečiųjų šalių piliečiai privalo per tris dienas pranešti apie savo buvimą šalyje komunai ar viešbučiui, kuriame jie yra apsistoję.

VENGRIJA

2001 m. Įstatymo Nr. XXXIX dėl užsieniečių atvykimo ir buvimo šalyje 88 straipsnyje nustatyta, kad užsieniečiai privalo pranešti apie savo gyvenamąją vietą Užsieniečių kontrolės institucijoms.

MALTA

Šiuo metu trečiųjų šalių piliečiai įpareigoti laikytis tik atvykimo reikalavimų, kaip nustatyta Imigracijos įstatymo 217 skyriuje ir įgyvendinamuosiuose teisės aktuose. Šengeno konvencijos 22 straipsnyje nustatyti teisės aktai turi būti priimti prieš Maltai prisijungiant prie Šengeno zonos.

NYDERLANDAI

Užsieniečių dekreto 4.4 straipsnyje nustatyta, kad užsienio valstybės pilietis, atvykdamas ar išvykdamas iš Nyderlandų per išorės sieną, privalo vykti per prie išorės sienos esantį sienos perėjimo punktą nustatytomis jo darbo valandomis ir prisistatyti už sienų kontrolę atsakingam pareigūnui. Tam tikromis aplinkybėmis mūsų ministras gali atleisti nuo šio reikalavimo. Šio straipsnio nuostatos netaikomos Beneliukso šalių piliečiams.

Sąlyginiam patekimui į šalies teritoriją taip pat gali būti nustatytas registracijos reikalavimas. Registracijos reikalavimas – per tris dienas pranešti tos savivaldybės, kur apsistos užsienio valstybės pilietis, Regioninės policijos užsieniečių kontrolės įstaigos skyriui. Jeigu dėl šeštadienio, sekmadienio ar nacionalinės šventės užsienio pilietis per tris dienas negali įvykdyti registracijos reikalavimo, ant sienos kirtimo dokumento pažymima: „Pranešti apie savo buvimą ne vėliau kaip .... (data).“

Užsieniečių dekreto 4.39 straipsnyje taip pat nustatyta, kad užsienio valstybės pilietis, neturintis teisės gyventi šalyje, privalo nedelsdamas asmeniškai atvykti pas savivaldybės, kurioje jis yra apsistojęs, regioninės policijos komisarą.

Užsieniečių dekreto 4.47 straipsnyje nustatyta:

1) „Teisėtai šalyje gyvenantis užsienio valstybės pilietis, kaip apibrėžta įstatymo 8.i straipsnyje, atvykęs į Nyderlandus ilgiau nei trims mėnesiams, privalo per tris dienas nuo atvykimo į Nyderlandus asmeniškai atvykti pas savivaldybės, kurioje yra jo gyvenamoji vieta, regioninės policijos komisarą.

2) Skaičiuojant šio straipsnio 1 dalyje nustatytą trijų mėnesių terminą, atsižvelgiama į ankstesnį gyvenimo Nyderlanduose laiką per šešių mėnesių laikotarpį iki atvykimo.

3) Jeigu užsienio valstybės piliečiui nėra sukakę 12 metų, apie jo buvimą šalyje turi pranešti asmuo, su kuriuo toks vaikas gyvena.“

Užsieniečių dekreto 4.48 straipsnyje nustatyta:

1) „Teisėtai šalyje gyvenantis užsienio valstybės pilietis, kaip apibrėžta įstatymo 8.i straipsnyje, kuris atvyko į Nyderlandus ne ilgiau kaip trims mėnesiams, privalo per tris dienas nuo atvykimo į Nyderlandus asmeniškai atvykti pas savivaldybės, kurioje yra jo gyvenamoji vieta, regioninės policijos komisarą.

2) Bet koks registracijos reikalavimas užsienio valstybės piliečiui, kuriam nėra sukakę 12 metų, pagal pirmą šio straipsnio dalį yra privalomas asmeniui, su kuriuo toks vaikas gyvena.

3) Šio straipsnio 1 dalis netaikoma užsienio valstybių piliečiams, apsigyvenusiems viešbutyje ar institucijoje, kurios savininkas, nuomininkas ar valdytojas pagal savivaldybės teisės aktus privalo oficialiai pranešti nustatytoms institucijoms apie apgyvendinimo paslaugų suteikimą asmenims.“

Užsieniečių dekreto 4.49 straipsnyje nustatyta:

1) „Užsienio valstybės pilietis, turintis vizą ar sienų kirtimo dokumentą, kuriame atitinkama kompetentinga institucija yra įspėjusi apie būtinybę pranešti Nyderlandų užsieniečių kontrolės institucijai, per tris dienas nuo atvykimo į Nyderlandus privalo asmeniškai atvykti pas tame įspėjime nurodytos savivaldybės regioninės policijos komisarą.

2) Šio straipsnio 1 dalis netaikoma piliečiams tos valstybės, kuri yra Europos bendrijos steigimo sutarties ar Europos ekonominės erdvės susitarimo šalis, ar Šveicarijos piliečiams.“

Užsieniečių dekreto 4.50 straipsnyje nustatyta:

1) „Užsienietis, atvykęs į Nyderlandus ieškoti darbo kaip jūrininkas ar laivo denyje, per tris dienas nuo atvykimo į Nyderlandus privalo asmeniškai atvykti pas savivaldybės, kurioje jis ieško darbo, regioninės policijos komisarą.

2) Šio straipsnio 1 dalis netaikoma piliečiams tos valstybės, kuri yra Europos bendrijos steigimo sutarties ar Europos ekonominės erdvės susitarimo šalis, ar Šveicarijos piliečiams.“

AUSTRIJA

Austrijos federalinio įstatymo, reglamentuojančio įpareigojimą registruotis policijoje (1991 m. Įstatymas dėl pareigos registruotis – MeldeG), Federalinis Austrijos įstatymų leidinys, 1992/9, Federalinio Austrijos įstatymų leidinio I 2006/45 redakcija, 5 paragrafas.

Apsigyvenimas viešbučiuose

„1) Visi asmenys, kaip svečiai apsigyvenantys viešbučiuose, privalo, nepaisydami laikotarpio, kurį jie planuoja pasilikti viešbutyje, būti be nepagrįsto uždelsimo registruojami lankytojų žurnale ir bet kuriuo atveju per 24 valandas nuo atvykimo. 2) Visi išvykstantys viešbutyje gyvenę svečiai privalo išsiregistruoti ir šiuo tikslu yra padaromas įrašas lankytojų žurnale per 24 valandas iki jų išvykimo arba iš karto po jų išvykimo. 3) Turistinės grupės, kurias sudaro bent aštuoni žmonės, nariams, įpareigojimas registruotis pagal šio straipsnio 1 ir 2 dalis netaikomas, išskyrus grupės vadovą, jeigu, atvykęs į apgyvendinimo vietą, grupės vadovas pateikia šeimininkui ar jo įgaliotam atstovui bendrą sąrašą, kuriame nurodoma šią grupę sudarančių asmenų vardai, pavardės ir pilietybė, o svečių iš užsienio atveju – kelionės dokumento rūšis, numeris ir jį išdavusi institucija. Ši nuostata taikoma tik tuo atveju, jeigu turistinė grupė nėra apgyvendinama kartu tame pačiame viešbutyje ilgiau nei vieną savaitę. 4) Kai viešnagės viešbutyje trukmė yra ilgesnė kaip du mėnesiai, svečias taip pat privalo būti registruojamas registracijos institucijose. Registracija turi būti atlikta ne vėliau kaip trečią dieną praėjus dviejų mėnesių terminui; kitais atvejais mutatis mutandis taikomos 3 ir 4 paragrafuose nurodytos nuostatos.“

Federalinio Austrijos įstatymo, reglamentuojančio pareigą registruotis policijoje (1991 m. Įstatymas dėl pareigos registruotis – MeldeG), Federalinis Austrijos įstatymų leidinys 1992/9, Federalinio Austrijos įstatymų leidinio I 2006/45 redakcija, 6 paragrafas.

„Nepaisant įpareigojimo registruotis pagal 5 paragrafą, registracijos institucijos privalo registruoti ir nutraukti registraciją užsieniečių, kuriems taikomas įpareigojimas registruotis ir kurie dirba apmokamą darbą Austrijos Federacinės Respublikos teritorijoje, kuriam yra būtinas oficialus leidimas.“

3 paragrafas. Įstatymas dėl pareigos registruotis (MeldeG) – apgyvendinimas butuose, registracija

„1) Bet kuris asmuo, apsigyvenęs bute, privalo per tris dienas nuo apgyvendinimo būti registruojamas registracijos institucijų. 2) Kiekvieno registruojamo asmens registracijos forma turi būti išsamiai užpildyta. Jeigu butas yra pastate, kuriame gyvena daugiau adresatų, buto adresas turi nurodomas pagal 1997 m. Austrijos pašto įstatymo 14 paragrafo 2 dalies reikalavimus. 3) Registracijai būtini tinkamai užpildyta registracijos forma ir notaro patvirtinti aktai, įrodantys asmens, kuris apsigyvena, duomenis (1 paragrafo 5a dalis), išskyrus Gyventojų registre nurodytą numerį; toks asmuo privalo bendradarbiauti nustatant jo tapatybę. Jeigu asmuo įregistruoja savo gyvenamąją vietą kaip pagrindinę ir jeigu registruotinas asmuo jau yra įregistravęs pagrindinę gyvenamąją vietą Austrijos Federacinės Respublikos teritorijoje, tokia registracija minėtame būste turi būti pakeista ar panaikinta pagrindinės gyvenamosios vietos registracijos įstaigoje (11 paragrafo 2 dalis). 4) Registracijos įstaiga privalo raštu patvirtinti registraciją ir prireikus ją pakeisti ar panaikinti. Tai atliekama panaudojant registracijos lapą, kuriame parodomi registracijos duomenys iš bendros duomenų bazės, arba, registruotis privalančio asmens prašymu, naujausi registracijos duomenys. Jeigu atliekant registraciją pagal 3 dalį kompetentingoje registracijos įstaigoje atliekamas registracijos pakeitimas, ši registracijos įstaiga yra atsakinga už Centrinio gyventojų registro duomenų pakeitimą; 1 dalyje paminėtai registracijos įstaigai suteikiama galimybė pasinaudoti Centrinio gyventojų registro duomenimis informacijos tikslais.“

4 paragrafas. MeldeG – Apsigyvenimas butuose; registracijos panaikinimas

„1) Bet kuris asmuo, išsikeliantis iš buto, privalo panaikinti savo registraciją registracijos įstaigoje per tris dienas prieš arba po išsikėlimo. 2) Jeigu yra pateikiamas asmens, kuriam taikomas įpareigojimas registruotis, tapatybę įrodantis dokumentas, registracija taip pat gali būti panaikinta registracijos įstaigoje, kompetentingoje tuo metu, kai atliekama registracija. 3) Turi būti išsamiai užpildyta kiekvieno asmens, kurio registracija panaikinama, registracijos forma. 4) Registracijos įstaiga privalo patvirtinti asmens registracijos panaikinimą raštu išraše iš bendros duomenų bazės (16 paragrafas) arba, tokio asmens prašymu, naujausių registracijos duomenų išraše, panaudodama registracijos lapą, kuris bus pateiktas asmeniui, kuriam taikomas įpareigojimas registruotis, kaip registracijos panaikinimą įrodantis dokumentas. Jeigu registracijos nutraukimas atliekamas kompetentingoje registracijos įstaigoje pagal 3 paragrafo 2 arba 3 dalį, ši yra atsakinga už Centrinio gyventojų registro duomenų pakeitimą; 1 dalyje paminėtai registracijos įstaigai suteikiama galimybė pasinaudoti Centrinio gyventojų registro duomenimis informacijos tikslais.“

I paragrafas. MeldeG – Sąvokų apibrėžtys

„5a) Asmens duomenys – tai vardas, pavardė, lytis, gimimo data (miestas, data, provincija, jeigu gimimo vieta yra Austrijoje, ir valstybė – jei gimė užsienyje), gyventojų registro numeris (Centrinio gyventojų registro numeris) ir pilietybė; užsieniečių atveju – taip pat jų kelionės dokumento rūšis, numeris, išdavimo data, jį išdavusi įstaiga ir valstybė.“

II paragrafas. MeldeG – Įregistruotų duomenų pakeitimas

„2) Registracijos pakeitimas turi būti atliktas per vieną mėnesį, jei 1 ir 1a dalyse išvardyti pakeitimai padaryti užsienyje arba jeigu pagrindinė gyvenamoji vieta perkeliama į gyvenamąją vietą ar iš gyvenamosios vietos ir tai nėra susiję su apskundimo procedūra (17 paragrafas). Pakeičiant registraciją nauja gyvenamąja vieta, asmuo, kuriam taikomas įpareigojimas registruotis, privalo pateikti dokumentus, patvirtinančius, kad buvo atliktas buvusios pagrindinės gyvenamosios vietos registracijos pakeitimas.“

LENKIJA

Pagal 1974 m. balandžio 10 d. Įstatymo dėl gyventojų registro ir asmens tapatybės kortelių (Įstatymų leidinys 06.139.993 su vėlesniais pakeitimais) 23–26 straipsnius Lenkijos Respublikos teritorijoje esantys užsieniečiai privalo pranešti apie savo buvimą šalyje pagal minėtame įstatyme nustatytas taisykles.

Užsieniečiai, apsistoję ne viešbutyje, būste, kuris jiems yra suteiktas dėl darbo, mokslo, medicininio gydymo ar atostogaujant, privalo pranešti apie savo laikiną buvimą ne vėliau kaip per keturias dienas nuo Lenkijos Respublikos sienos kirtimo.

Jeigu ketvirtoji buvimo šalyje diena yra ne darbo diena, paskutine pranešimo diena yra laikoma kita darbo diena.

Apie laikiną turistų grupės buvimą praneša grupės vadovas, kuris privalo pateikti viešbučio valdytojui ar įgaliotam viešbučio darbuotojui turistų grupės narių sąrašą ir kelionės dokumentus, suteikiančius šiems asmenims teisę būti Lenkijos Respublikos teritorijoje.

1. Užsienietis, pranešdamas apie savo nuolatinį buvimą šalyje, turi pateikti visus būtinus duomenis, taip pat savo gyventojo kortelę, išduotą suteikus jam leidimą apsigyventi, EB ilgalaikį leidimą gyventi šalyje, pabėgėlio statusą ar leidimą laikinai būti šalyje įrodantį dokumentą, leidimą apsigyventi, EB ilgalaikį leidimą gyventi šalyje, sprendimą suteikti tokiam asmeniui pabėgėlio statusą Lenkijos Respublikoje arba sprendimą suteikti jam leidimą laikinai būti šalyje.

2. Užsienietis, pranešantis apie laikiną buvimą šalyje, trunkantį ne ilgiau kaip tris mėnesius, pateikia būtinus duomenis ir vizą, o jeigu jis kirto sieną pagal susitarimą, panaikinantį ar apribojantį reikalavimą turėti vizą – kelionės dokumentą, užsieniečio laikinąją asmens tapatybės kortelę, gyventojo kortelę ar terminuotą leidimą gyventi šalyje, leidimą apsigyventi ar EB ilgalaikį leidimą gyventi šalyje ar sprendimą suteikti tokiam asmeniui pabėgėlio statusą Lenkijos Respublikoje ar sprendimą suteikti leidimą laikinai būti šalyje.

PORTUGALIJA

1998 m. rugpjūčio 8 d. Dekreto-įstatymo Nr. 244/98, iš dalies pakeisto 2003 m. vasario 25 d. Dekretu-įstatymu Nr. 34/2003, 26 straipsnio 1 dalyje nustatyta prievolė pranešti apie atvykimą į šalį: „Iš kitos valstybės narės į šalį per sieną, kai nėra taikoma kontrolė kertant sieną, atvykstantys užsieniečiai privalo apie tai pranešti per tris darbo dienas nuo tokio atvykimo.“

RUMUNIJA

Užsieniečių įstatymo Nr. 194/2002 102 straipsnyje nustatyta, kad:

„1) Teisėtai į Rumunijos teritoriją atvykęs užsienietis privalo apie tai pranešti atsakingai teritorinei institucijai per 3 dienas nuo atvykimo datos. Šis įpareigojimas netaikomas ES ir EEE valstybių narių piliečiams. 2) Apsigyvenęs viešbutyje arba kitoje turistų apgyvendinimo vietoje, užsienietis privalo administracijos biure atlikti registracijos formalumus; administracija praneša būtinus duomenis kompetentingai teritorinei policijos įstaigai.“

SLOVĖNIJA

Nuolatinės ir laikinosios gyvenamosios vietos ir svečių registravimo bei išregistravimo būdus ir tvarką reglamentuoja Įstatymas dėl gyventojų registracijos (ZPPreb-UPB1, Ur. l. RS Nr. 59/2006), kuriame nustatytas įpareigojimas užsieniečiams registruotis įvairiais būdais, atsižvelgiant į gyvenimo šalyje rūšį.

1. Apgyvendinimas turistų ar viešbučio įstaigoje

Turistų ar viešbučio įstaigos – tai įstaigos, skirtos priimti asmenis ir juos apgyvendinti nakčiai ar skirtos jų poilsiui (viešbučiai, moteliai, sveikatingumo kurortai, nakvynės namai, svečių namai, turistinės sodybos, poilsio namai, stovyklos, jachtų prieplaukos, kalnų nameliai ir kiti namai ar pastatai, naudojami apgyvendinimui ar poilsiui).

Turistų ar viešbučio įstaigoje apsistojusiems užsieniečiams apgyvendinimą teikiantis asmuo privalo juos registruoti atitinkamoje policijos įstaigoje per 12 valandų nuo jų priėmimo ir išregistruoti per 12 valandų nuo jų išvykimo (ZPPreb 10 straipsnio 1 dalis).

Apgyvendinimą teikiantis asmuo – tai juridinis asmuo, nepriklausomas verslininkas ar fizinis asmuo, priimantis svečius už užmokestį, mokamą už apgyvendinimą nakčiai ar suteikiamą poilsį, arba kaip savo veiklos dalį siūlantis asmenims laikiną apgyvendinimą.

2. Gyvenimas apgyvendinimo įstaigose

Apgyvendinimo įstaiga – tai būstas vienam asmeniui, studentų gyvenamieji bendrabučiai ir studentų apgyvendinimo įstaigos, senelių namai, priežiūros namai ir kiti būstai, skirti bendram apgyvendinimui arba vykdyti veiklą, susijusią su gyvenimu 24 valandas per parą.

Apgyvendinimą teikiantis asmuo privalo registruoti leidimo gyventi neturinčius užsieniečius, apsistojusius apgyvendinimo įstaigoje, atitinkamoje policijos įstaigoje per tris dienas nuo jų atvykimo ir išregistruoti per tris dienas nuo jų išvykimo (ZPPreb 10 str. 2 d.). Apgyvendinimą teikiantis asmuo privalo registruoti leidimą gyventi turinčius užsieniečius, apsistojusius apgyvendinimo įstaigoje, atitinkamoje vietos valdžios įstaigoje per tris dienas nuo jų atvykimo ir išregistruoti per tris dienas nuo jų išvykimo (ZPPreb 11 str. 2 d.).

3. Gyvenimas ne turistų, viešbučio ar apgyvendinimo įstaigose

Leidimo gyventi neturintys užsieniečiai, apsistoję ne turistų ar viešbučio įstaigoje, privalo registruotis atitinkamoje policijos įstaigoje per tris dienas nuo nacionalinės sienos kirtimo ar gyvenamosios vietos pakeitimo ir išsiregistruoti prieš išvykdami (ZPPreb 10 str. 3 d.). Užsieniečiai, turintys galiojantį leidimą gyventi, neįregistravę savo nuolatinės ar laikinos gyvenamosios vietos Slovėnijos Respublikoje vietos valdžios įstaigoje, privalo registruoti savo laikiną gyvenamąją vietą vietos valdžios įstaigoje per tris dienas nuo persikėlimo (ZPPreb 12 str. 3 d.).

Leidimą gyventi turintys užsieniečiai privalo pranešti apie savo laikiną gyvenamąją vietą vietos valdžios įstaigai per tris dienas nuo persikėlimo, jeigu jie apgyvendinami laikinai ar gyvena ne savo nuolatinėje ar laikinoje gyvenamojoje vietoje poilsio namuose, butuose ir kitose panašiose apgyvendinimo vietose (išskyrus turistų apgyvendinimo įstaigas ar viešbučius) ir ketina ten pasilikti ilgiau kaip 60 dienų ir jau yra įregistravę nuolatinę ar laikiną gyvenamąją vietą vietos valdžios įstaigoje (ZPPreb 12 str. 1 d.).

4. Apgyvendinimas sveikatos įstaigoje

Sveikatos priežiūros institucijos, priimančios užsieniečius gydymui, privalo pranešti apie tai kompetentingai įstaigai per 24 valandas nuo jų priėmimo (Ztuj 84 straipsnis).

SLOVAKIJA

Informacija bus paskelbta vėliau.

SUOMIJA

Užsieniečių įstatymo (301/2004) 130 straipsnio 3 dalis

„Ne ES pilietis ar jam prilyginamas užsienietis privalo pranešti valdžios institucijoms apie savo buvimą per tris dienas nuo atvykimo į šalį. Kitos nuostatos dėl pranešimo gali būti nustatytos vidaus reikalų ministro dekretu.“

ŠVEDIJA

Nėra su 21 straipsnio d punktu susijusių nacionalinės teisės nuostatų, išskyrus Užsieniečių įstatymo 13 paragrafo 6 straipsnį, kuris suformuluotas taip:

„Bet kuris viešbučio, nakvynės namų ar kitos komercinės apgyvendinimo įstaigos savininkas privalo užtikrinti, kad užsieniečiai pateiktų savo duomenis, asmeniškai užpildydami ir pasirašydami registracijos kortelę. Nacionalinė policijos valdyba gali nustatyti nuostatas, susijusias su išsamesnių duomenų pateikimu. Užsienietis privalo įrodyti savo tapatybę pateikdamas galiojantį tapatybės dokumentą.“

ISLANDIJA

Pagal Įstatymo dėl užsieniečių Nr. 96/2002 17 straipsnio 1 dalį trečiosios šalies pilietis, kuriam suteiktas leidimas gyventi Islandijoje, per vieną savaitę nuo atvykimo privalo pranešti valdžios institucijoms apie savo buvimą šalyje. Ta pati taisyklė taikoma trečiosios šalies piliečiui, ketinančiam prašyti leidimo arba kuriam būtina turėti leidimą gyventi šalyje.

NORVEGIJA

Šį klausimą reglamentuoja Imigracijos įstatymo 23 straipsnio 1 dalis, susijusi su pranešimu apie buvimą šalyje kirtus išorės sienas:

„Bet kuris į karalystę atvykstantis asmuo privalo nedelsdamas prisistatyti pasų kontrolei ar į artimiausią policijos įstaigą.“

Be to, Imigracijos įstatymo 14 straipsnio 1 dalyje dėl pranešimo valdžios institucijoms nustatytas įpareigojimas užsienio valstybių piliečiams pranešti apie savo buvimą teritorijoje. Joje nustatyta: